《赴亳州教官次韵和中书钱舍人及亳州守晁美叔见赠》
宋代·张耒

久知疏慵难应接，勉强一官亲讼牒。羁穷正似鸠无巢，摆去不如鱼有鬣。

从来书史钝蹊径，更叹诗骚穷事业。几思狐白易絮纩，羞褫旧服求新裌。

又怜夸毗竟何得，把玩区区一蚊睫。久知趋向合饥寒，正藉文章漫嚅嗫。

紫微丈人椽作笔，谁得羸师传谍谍。知擒敢慢武侯纵，有阱前知鲁侯敜。

荒芜满编求指摘，望以馀光分炜烨。乃蒙称屈力褒扬，不意粪壤藏诸箧。

获如丘陵饱则可，良御不悦犹非猎。平生遇赏有君子，处世虽钝吾知捷。

清閒得食学官禄，愿以诗书填吻颊。牙悬喜校邺侯签，藤织新成沈郎笈。

晁公声名三十载，馀事笔踪传法帖。紫芝眉宇望不远，屈指数日无旬浃。

黄衫健步书见赐，紫诰除官等何躐。久怀薄技待后乘，宣管盈囊纸来歙。

坐乖前计空惋怅，袖里从今双手压。醉归应被官长瞋，来饱徒劳方朔腊。

作者简介：张耒（1054—1114年），字文潜，号柯山，亳州谯县(今安徽亳州市)人。北宋时期大臣、文学家，人称宛丘先生、张右史。代表作有《少年游》、《风流子》等。《少年游》写闺情离思，那娇羞少女的情态跃然纸上，让人羡煞爱煞，那份温情美妙真是有点“浓得化不开”。著有《柯山集》、《宛邱集》。词有《柯山诗余》。列为元佑党人，数遭贬谪，晚居陈州。